HK-lid van Hombré geskors, beboet na voorval met personeellidDie NWU se Potchefstroomkampus. Foto: NWU Pukke/Facebook Louis Jacobs, die universiteit se woordvoerder, het in ‘n verklaring gesê tydens die ondersoek is bevind dat een van die huiskomiteelede aan die eerstejaars gesê of geïnsinueer het dat dit ŉ tradisie is om niemand toe te laat om tussen ŉ groep Hombré-eerstejaars deur te loop nie. “Dit is waarom hulle probeer keer het dat die 53-jarige personeellid tussen hulle deurbeweeg.” Jacobs het gesê benewens die sewe lede wat voorlopig uit die koshuis geskors is, is daar ook ŉ klagte gelê teen die huiskomiteelid wat bedank het, maar steeds ŉ ingeskrewe NWU-student is. “Die ander lid wat bedank het, het sy studies aan die NWU beëindig; daar is dus nie teen hom opgetree nie. Daar is ook nie teen die primarius opgetree nie, aangesien die ondersoek hom uit die staanspoor reeds van alle blaam onthef het.” Volgens Jacobs het die HK-lid wat verantwoordelik was vir die opdrag skuldig gepleit op klagtes van insubordinasie sowel as die aanhitsing van verbode gedrag deur eerstejaarstudente. “Hy is met onmiddellike inwerkingtrede uit die koshuis geskors; hy is ook uit die universiteit geskors, maar laasgenoemde skorsing is opgeskort vir twee jaar. ŉ Boete van tienduisend rand is ook aan hom opgelê.” Jacobs het gesê vyf studente is ook aangekla van wangedrag. “Twee van hulle het skuld beken op die aanklagte, en het pleitooreenkomste aangegaan op grond waarvan hulle met onmiddellike inwerkingtrede uit die koshuis geskors is. Die ander drie lede het aangedui dat hulle verdere regsadvies wil inwin, waarna hulle die universiteit oor hul besluit sal inlig. ŉ Datum (18 Februarie) is intussen vasgestel vir die verhoor van hierdie drie lede.” Volgens Jacobs het dit tydens die ondersoek duidelik geword dat die eerstejaarstudente onder druk opgetree het ten tyde van die voorval. “Alhoewel sessies oor menseregte voortdurend aan NWU-studente aangebied word, beskou die universiteit dit as deel van sy opvoedkundige verantwoordelikheid om opvolgsessies aan Hombré se volledige eerstejaarsgroep aan te bied, en om verder ŉ pad met hulle te stap.” Klik hier vir alle vorige berigte oor die saak.